wickkiey/tamil-wikipedia-chunked huggingface dataset:
# சீக்கிய இசை

**சீக்கிய இசை** என்பது 16 ஆம் நூற்றாண்டில் சீக்கிய உருவாக்குனர் குரு நானக் என்பவரால் ஆரம்பிக்கப்பட்ட ஒரு இசை வகை ஆகும். இவரைத் தொடர்ந்து எல்லா சீக்கியக் குருக்களும் இந்த கிராமிய இசை வகையினை பாடத் தொடங்கினர்.
# சீக்கிய இசை

## சீக்கிய இசை அறிஞர்கள்

மூன்று வகையான சீக்கிய இசை அறிஞர்கள் உள்ளனர். அவர்கள் முறையே ராபிஸ் (*rababis), ராகிஸ் (*ragis*), தாதிஸ் (*dhadhis'') ஆவர்.
# ஆர்டென் காடு

**ஆர்டென்** (ஆங்கிலம்:*Ardennes*, டச்சு மொழி: *Ardennen*) பெல்ஜியம் நாட்டிலுள்ள் ஒரு வனப்பகுதி. இது ஆர்டென் மலைத்தொடரின் ஒரு பகுதி. பெரும்பாலும் பெல்ஜியத்திலும் லக்சம்பர்கிலும் அமைந்துள்ள் இவ்வனத்தின் சில பகுதிகள் பிரான்சின் எல்லைக்குள்ளும் வருகின்றன. இந்த வனத்தின் பரப்பளவு 11,200 சதுர கி.மீ.
# யோவாகீன் காசுதாம்பீது

**யோவாகீன் காசுதாம்பீது** (*Joaquín Gaztambide*)என்பவர் ஒரு எசுப்பானிய இசை அமைப்பாளர் ஆவார். இவர் டூடெலா (Tudela) என்னும் இடத்தில் கோயிலின் சேர்ந்திசை இயக்குநர் பால் இரூபில் (Paul Ruble) என்பவரிடம் குரல்பயிற்சி பெறத் தொடங்கினார்.  
1834 இல், இவருக்கு 12 அகவை இருக்கும் பொழுது, இவருடைய மாமா இவரை பாம்ப்பலோனா என்னும் ஊருக்கு அனுப்பி அங்கு யோசப்பு குவெல்பென்சு (Joseph Guelbenzu), மரியானோ கார்சியா (Mariano García) ஆகியோரிடம் பியானோவும் இசை அமைப்பையும் பயிலச் செய்தார்.
போதிய கலைத் தேர்ச்சி பெறாமையாலும் இவற்றில் உளநிறைவு கொள்ளாததாலும், இங்கிருந்து புறப்பட்டு 1842 இல் மடுரிடு (Madrid) நகருக்குச் சென்றார்; அங்கிருந்த இசைக் கூடத்தில் மரியா கிறித்தியானாவிடம் வகுப்புகள் எடுத்துப் பயின்றார். பின்னர் பெடுரோ ஆல்பெனிசு (Pedro Albéniz) என்பாரிடம் பியானோ திறத்தை ஆழப்படுத்திக்கொண்டார், ரமோன் கார்னிசெர் என்பாரிடம் இசையமைபறிவை ஆழப்படுத்திக்கொண்டார். தியேட்டரோ டெல் லா குரூசு (Teatro del Circo), பிரின்சிப்பெ(Principe) ஆகியவற்றின் தாழ்சுருதி (bass) இசையணியில் (orchestra) ஈடுகட்டினார். 1845 இல் தியேட்டரோ டெல் லா குரூசு என்னும் இத்தாலியக் கும்பினியில் இயக்குநர் ஆனார்.
# செதன்

**செதன்** (பிரெஞ்சு: *Sedan*) பிரான்சில் உள்ள ஒரு நகரம். இது பிரான்சின் வடபகுதியில் மியூசே ஆற்றங்கரையோரமாக பெல்ஜிய எல்லையிலிருந்து பத்து கி.மீ தொலைவில் அமைந்துள்ளது. செதன் எனும் பெயர் அப்பகுதிக்கான கம்யூன் எனப்படும் பிரெஞ்சு நிர்வாகப் பிரிவிற்கும் பயன்படுத்தப்படுகிறது. இதன் மக்கள் தொகை 23,234 (2007). கி. பி. 1424ல் உருவான இந்நகரம் பாரிசிலிருந்து சுமார் 200 கி. மீ தொலைவில் உள்ளது.
# செவீயா

**செவீயா** என்பது எசுப்பானியாவின் தெற்கிலுள்ள ஒரு பகுதி ஆகும். இது ஆந்தலூசியா பகுதியிலுள்ள செவீயாவின் தலைநகரம் ஆகும். இதன் பரப்பளவு 140 சதுர கி.மீ. ஆகும். இதன் மக்கட்தொகை 703,206 ஆகும். இது 2,000 ஆண்டுகளுக்கும் மேல் பழமைவாய்ந்தது. இது ஐபீரிய தீபகற்பத்தின் தென்மேற்கில் உள்ள குவாடல்கிவிர் ஆற்றின் கீழ் பகுதியில் அமைந்துள்ளது. இந்த நகரமானது ஆந்தலூசுயாவின் மிகப்பெரிய நகரமாகவும், எசுப்பானியாவில் நான்காவது பெரிய நகரமாகவும் , ஐரோப்பிய ஒன்றியத்தில் 30 வது அதிக மக்கட் தொகை கொண்ட நகராட்சியாகவும் திகழ்கிறது. இதன் பழைய நகரம் 4 சதுர கிலோமீட்டர் (2 சதுர மைல்) பரப்பளவில், மூன்று யுனெஸ்கோ உலக பாரம்பரிய தளங்களைக் கொண்டுள்ளது. அவையாவன அல்காசர் அரண்மனை வளாகம், பேராலயம் மற்றும் இந்தீசின் பொது காப்பகம் என்பனவாகும். அத்திலாந்திக் பெருங்கடலில் இருந்து சுமார் 80 கிலோமீட்டர் (50 மைல்) தொலைவில் அமைந்துள்ள செவீயா துறைமுகம் எசுப்பானியாவில் உள்ள ஒரே நதி துறைமுகமாகும். கோடைகாலத்தில் செவீயா நகரம் அதிக வெப்பநிலையை அனுபவிக்கிறது. சூலை மற்றும் ஆகத்து மாதங்களில் தினசரி அதிகபட்சம் 35&nbsp;°C (95&nbsp;°F) க்கு அதிகமாக இருக்கும்.
# செவீயா

## சொற்பிறப்பியல்

செவீயாவின் பழமையான பெயர் ஹிஸ்பால் என்பதாகும். இப்பெயர் தென்மேற்கு ஐபீரியாவில் டார்ட்டீசியன் கலாச்சாரத்தின் ஃபீனீசிய காலனித்துவத்தின் போது தோன்றியதாகத் கருதப்படுகின்றது. ஹிஸ்பால் என்பது பால் கடவுளைக் குறிக்கிறது. மானுவல் பெல்லிசர் கேடலின் கூற்றுப்படி பண்டைய பெயரான ஸ்பால் இது ஃபீனீசிய மொழியில் "தாழ்நிலம்" என்று பொருள்படும். உரோமானிய ஆட்சியின் போது இந்த பெயர் இலத்தீன் மொழியில் ஹிஸ்பால் என்றும் பின்னர் ஹிஸ்பாலிஸ் என்றும் அழைக்கப்பட்டது. உமையாக்களின் படையெடுப்பிற்குப் பிறகு இந்த நகரத்தின் பெயர் அரபியில் இஷ்பிலியா என்று மாற்றப்பட்டது.
# செவீயா

## புவியியல்

குவாடல்கிவிர் நதியின் வளமான பள்ளத்தாக்கில் இந்த நகரம் அமைந்துள்ளது. கடல் மட்டத்திலிருந்து சராசரி உயரம் 7 மீட்டர் (23 அடி) உயரத்தை கொண்டுள்ளது. நகரத்தின் பெரும்பகுதி ஆற்றின் கிழக்குப் பகுதியிலும், ட்ரயானா, லா கார்டூஜா மற்றும் லாஸ் ரெமிடியோஸ் ஆகிய இடங்கள் மேற்குப் பகுதியிலும் அமைந்துள்ளன. அல்ஜராஃப் பகுதி மேற்கு நோக்கி அமைந்துள்ளது. மேலும் இது பெருநகரத்தின் ஒரு பகுதியாக கருதப்படுகிறது. நகரம் வடக்கே லா ரிங்கோனாடா, லா அல்காபா மற்றும் சாண்டிபோன்ஸ் ஆகியவற்றுடன் கிழக்கில் அல்காலே டி குவாடைராவுடன், தெற்கில் டோஸ் ஹெர்மனாஸ் மற்றும் கெல்வ்ஸ் என்பவற்றுடனும், மேற்கில் சான் ஜுவான் டி அஸ்னால்ஃபராச், டோமரேஸ் மற்றும் காமாஸ் ஆகியவற்றுடனும் எல்லைகளைக் கொண்டுள்ளது.
# செவீயா

## காலநிலை

செவீயா கோப்பனின் காலநிலை வகைப்பாட்டிற்கு அமைவாக மத்திய தரைக்கடல் காலநிலையைக் கொண்டுள்ளது. இந்த நகரம் மிகவும் வெப்பமான, வறண்ட கோடைகாலங்களையும் மற்றும் லேசான, ஓரளவு ஈரமான குளிர்காலங்களைக் கொண்டுள்ளது. பெரும்பாலான மத்திய தரைக்கடல் காலநிலைகளைப் போலவே செவீயா கோடைகாலத்திலும் வறண்டதாகவும், குளிர்காலத்தில் ஈரப்பதமாகவும் இருக்கும். சராசரி ஆண்டு வெப்பநிலை பகலில் 25.4&nbsp;°C (78&nbsp;°F) ஆகவும், இரவில் 13&nbsp;°C (55&nbsp;°F) ஆகவும் இருக்கும். மே முதல் அக்டோபர் கோடைக் கால பருவம் நீடிக்கும். குளிர்காலம் லேசானது. சனவரி மாதத்தின் சராசரி அதிகபட்ச வெப்பநிலை 16.0&nbsp;°C (61&nbsp;°F) ஆகவும், குறைந்தபட்ச வெப்பநிலை 5.7&nbsp;°C (42&nbsp;°F) ஆகவும் இருக்கும். ஆண்டு மழைவீழ்ச்சி 500 முதல் 600 மி.மீ வரை (19.7 முதல் 23.6 அங்குலம்) மாறுபடும். திசம்பர் ஈரப்பதமான மாதமாகும். இம் மாதத்தில் சராசரியாக 99 மில்லிமீற்றர் (3.9 அங்குலம்) மழைவீழ்ச்சி பதிவாகும். ஆண்டிற்கு சராசரியாக 50.5 நாட்கள் மழை பெய்யும்.
# செவீயா

## பொருளாதாரம்

செவீயா தெற்கு எசுப்பானியாவில் அதிக மக்கட் தொகை கொண்ட நகரமாகும். மேலும் ஆந்துலூசியாவின் மொத்த உள்நாட்டு உற்பத்தியில் நான்கில் ஒரு பகுதி இந்நகரத்தினால் வழங்கப்படுகின்றது. பெருநகரப் பகுதியில் உள்ள அனைத்து நகராட்சிகளும் செவீயாவின் பொருளாதாரத்தை நேரடியாகவோ அல்லது மறைமுகமாகவோ சார்ந்துள்ளது. அதே நேரத்தில் விவசாயம் சிறிய கிராமங்களின் பொருளாதாரத்தில் ஆதிக்கம் செலுத்துகிறது.
# செவீயா

## கல்வி

செவீயாவில் மூன்று பொது பல்கலைக்கழகங்கள் உள்ளன. அவையாவன் 1505 ஆம் ஆண்டில் இல் நிறுவப்பட்ட செவீயா பல்கலைக்கழகம், 1997 ஆம் ஆண்டில் நிறுவப்பட்ட பப்லோ டி ஒலவிட் பல்கலைக்கழகம் மற்றும் 1994 இல் நிறுவப்பட்ட சர்வதேச ஆந்தூலூசியா பல்கலைக்கழகம் என்பனவாகும். மேலும் 1942 ஆம் ஆண்டில் நிறுவப்பட்ட ஸ்கூல் ஆஃப் ஹிஸ்பானிக் அமெரிக்கன் ஸ்டடீஸ், சென்டேவில் செயற்படும் கொண்ட மெனண்டெஸ் பெலாயோ சர்வதேச பல்கலைக்கழகம் மற்றும் லயோலா பல்கலைக்கழக ஆந்தூலூசியா என்பனவும் அமைந்துள்ளன.
# யோவாகீன் தூரீனா

**யோவாகீன் தூரீனா** என்பவர் ஒரு எசுப்பானிய ஓவியர் ஆவார். இவர் எசுப்பானியாவிலுள்ள செவீயானா பகுதியை சேர்ந்தவர் ஆவார். இவர் 1847ஆம் ஆண்டு பிறந்தார். இவர் 1903ஆம் ஆண்டு மறைந்தார். இவர் யோவாகீன் தூரீனா பெரேசு என்னும் புகழ்பெற்ற எசுப்பானிய இசை அமைப்பாளரின் தந்தை ஆவார்.
# யோவாகீன் சாமாகொயீசு

**யோவாகீன் சாமாகொயீசு** (*Joaquín Zamacois*) என்பவர் சிலியை சேர்ந்த ஒரு இசை அமைப்பாளர் ஆவார். இவர் 1894ஆம் ஆண்டு திசம்பர் திங்கள் 14ஆம் தேதி சாந்தியாகோ தே சீலியில் பிறந்தார். இவர் 1976ஆம் ஆண்டு செப்தம்பர் திங்கள் 8ஆம் தேதி பார்செலோனாவில் மறைந்தார். ஆகுவாபுவேர்தேஸ், காந்து தே ஹோயியா மற்றும் மார்கரிதீனியா ஆகியவை இவரது படைப்புகளுள் சில.
# மாகிகா

**மாகிகா** (*Magica*) என்பது ஒரு உருமானிய பவர் மெட்டல் இசைக்குழு ஆகும். இது 2002ஆம் ஆண்டு தோற்றுவிக்கப்பட்டது. இவ்விசைக்குழுவின் இசைவகைகள் பவர் மெட்டல், சிம்போனிக்கு மெட்டல் மற்றும் கோதிக்கு மெட்டல் ஆகும். இதுவரை மாகிகா 5 இசைக்கோவைகளை வெளியிட்டுள்ளது. இதன் தற்போதைய குழுவினர் ஆனா மிலாதினோவிசி (பாடகர்), போதுகன் கோசுதியா (கிதார் கலைஞர்), போதுகன் அவுரிகன் (கிரவ கிதார் கலைஞர்), ஏமி (கிதார் கலைஞர்) மற்றும் எர்துசு (விபுணவி கலைஞர்) ஆவர்.
# தாராகோணம்

**தாராகோணம்** (Tarragona) என்பது காத்தலோனியாவின் தெற்குபகுதியில் உள்ள ஒரு நகரம் ஆகும். இது தாராகோணம் மாவட்டத்தின் தலைநகரம் ஆகும். இதன் பரப்பளவு 181.60 சதுர கி.மீ. ஆகும். இதன் மக்கள்தொகை 135,139 ஆகும்.
# தாராகோணம்

## காலநிலை

தாராகோணத்தின் காலநிலை மிதமான குளிர்காலமும் கோடைக்காலமும் கொண்டு நடுநிலக்கடல் சார்ந்த ஒன்றாகும்.
# பிரான்சு லிசித்து

**பிரான்சு லிசித்து** (Franz Liszt) என்பவர் அங்கேரி நாட்டை சேர்ந்த ஒரு புகழ்பெற்ற இசை அமைப்பாளரும், பியானோ கலைஞரும் ஆசிரியரும் ஆவார். இவர் 1811ஆம் ஆண்டு அக்தோபர் திங்கள் 22ஆம் தேதி பிறந்தார். இவற் 1886ஆம் ஆண்டு சூலை திங்கள் 31ஆம் தேதி மறைந்தார். 19ஆம் நூற்றாண்டில் இவரது திறமை ஐரோப்பா முழுவதையும் கவர்ந்தது.
# வணிக அறிவாண்மை

**வணிக அறிவாண்மை**(Business Intelligence) என்பது தரவுகள், தகவல்களை முறைப்படுத்தி பயனர்களிடம் கொண்டு சேர்த்து, பயனர்களின் முடிவெடுக்கும் செயற்படும் ஆற்றலை வளப்படுத்த உதவும் நுட்பங்களைக் குறுக்கிறது. இதன் மூலம் வணிகத்தின் இலக்குகளை அடைய வணிக அறிவாண்மை உதவுகிறது. தரவுகளை சேகரித்தல், பகுத்தாய்தல், அறிக்கை தயாரித்தல், எதிர்வுகூறல், பகிர்ந்தல் ஆகியன வணிக அறிவாண்மையின் அடிப்படைக் கூறுகள் ஆகும்.  
எ.கா ஒரு கணினி Order processing system ஆகும். இந்த செயலியின் ஊடாக எத்தனை பொருட்கள், யாருக்கு எப்போது விற்கப்பட்டன. யார் கூடிய பெறுமதியான வாடிக்கையாளர்கள். தற்போது எந்த Orderகள் செயற்படுத்தப்பட வேண்டி உள்ளன போன்ற தகவல்களை உடனடியாக பெறக் கூடியதாக இருக்கும். இன்னுமொரு எளிமையான எடுத்துக்காட்டு ஒரு தாபன விக்கியாகும். இந்த விக்கி ஊடாக ஊழியர்கள் தகவல்களை சேகரிக்கவும், பகிரவும் முடியும்.
# வணிக அறிவாண்மை

## வரலாறு

முதன் முதலில் **வணிக அறிவாண்மை**(Business Intelligence) என்ற வார்த்தையை ஆங்கிலத்தில் 1958ல் ஐபிஎம் நிறுவனத்தை சார்ந்த ஆய்வாளர் ஹான்ஸ் பீட்டர் லுஹ்ன் என்பவர் பயன்படுத்தினார். அவர் வேபெர்ஸ்(weber's) அகராதியை மேற்கோள் காட்டி நுண்ணறிவு அல்லது அறிவாண்மை என்பது " உண்மைகளை இடைத்தொடர்புபடுத்தி ஒரு குறிப்பிட்ட இலக்கை அடைவதற்கான செயல்பாடு" என்றார்.
# அராஸ் சண்டை (1940)

**அராஸ் சண்டை** (*Battle of Arras*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு சண்டை. இது பிரான்சு சண்டையின் ஒரு பகுதியாகும். மே 21, 1940ல் நடந்த இச்சண்டையில் ஆங்கிலக் கால்வாயை நோக்கி முன்னேறிக் கொண்டிருந்த நாசி ஜெர்மனியின் படைகள் நேச நாட்டுப் படைகளின் எதிர்த் தாக்குதலை முறியடித்தன.  
ஜெர்மானியப் படைகள் மே 10 ஆம் தேதி பெல்ஜியம் மற்றும் பிரான்சின் மீது தங்கள் தாக்குதலைத் தொடங்கின. நேச நாட்டுப் படைகளை பெல்ஜியத்தில் பொறி வைத்துப் பிடிப்பது ஜெர்மானியரின் திட்டம். மே 15ல் செடான் சண்டையில் வெற்றியடைந்ததால் அவர்களால் நேச நாட்டுப் படைகளை பெல்ஜியத்தில் சுற்றி வளைக்க முடிந்தது. சுற்றி வளைத்தபின் ஆங்கிலக் கால்வாய் ஓரமாக அவை பெல்ஜியத்தை நோக்கி முன்னேறத் தொடங்கின. நேச நாட்டுப் படைகளைச் சுற்றியிருந்த ஜெர்மானியப் படைவளையம் இறுகத் தொடங்கியது. சிக்கிக் கொண்ட பொறியிலிருந்து தப்ப நேச நாட்டுப் படைகள் ஜெர்மானிய முன்னேற்றத்தின் பக்கவாட்டில் தாக்கின. ஆரம்பத்தில் இந்த எதிர்தாக்குதல் நலல விளைவுகளைக் கொடுத்தாலும், ஜெர்மானியப் படைகள் விரைவில் சுதாரித்து இதை முறியடித்தன. பொறியிலிருந்து தப்பிக்கும் முயற்சியில் இத்தாக்குதல் தோல்வியடைந்தாலும், இதனால் அதிர்ச்சி அடைந்த ஜெர்மானிய தலைமையகம், தனது படைகளின் முன்னேற்றத்தை ஒரு நாள் நிறுத்தி வைத்தது. இந்தத் தாமதம் பொறியில் சிக்கியிருந்த நேச நாட்டுப் படைகளில் பெரும்பகுதி டன்கிர்க் துறைமுகம் வழியாக இங்கிலாந்துக்குத் தப்ப உதவியது.
# லீல் முற்றுகை (1940)

**லீல் முற்றுகை** (*Siege of Lille*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு முற்றுகைச் சண்டை. இது பிரான்சு சண்டையின் ஒரு பகுதியாகும். மே 28 - ஜூன் 1, 1940ல் நடந்த இச்சண்டையில் பிரான்சின் முதலாம் ஆர்மி, நேச நாட்டுப் படைகளை இங்கிலாந்துக்குத் தப்பவிடாமல் அழிக்க விரைந்து கொண்டிருந்த நாசி ஜெர்மனியின் படைப்பிரிவுகளைத் தாமதப்படுத்தியது. இச்சண்டை லீல் நகருக்கு அருகில் நடைபெற்றது.  
மே 10ஆம் தேதி ஜெர்மானியப் படைகள் பெல்ஜியம் மற்றும் பிரான்சின் மீதான தாக்குதலைத் தொடங்கின. ஜெர்மானியத் திட்டப்படி இருபது நாட்களுக்குள் நேசநாட்டுப் படைகளின் பெரும் பகுதி பெல்ஜியத்திலும், பிரான்சின் வடபகுதியிலும் சுற்றி வளைக்கப்பட்டன. அவைகளைச் சுற்றியிருந்த ஜெர்மானியப் படைவளையம் மெல்ல இறுகத் தொடங்கியது. ஜெர்மானியாரிடம் சிக்காமல் தங்கள் படைகளை டன்கிர்க் துறைமுகத்திலிருந்து ஆங்கிலக் கால்வாய் வழியாக இங்கிலாந்துக்குத் தப்ப வைக்க நேசநாட்டுத் தளபதிகள் முயன்றனர். வேகமாக முன்னேறும் ஜெர்மானியப் படைகளை லீல் நகரருகே தாமதப்படுத்தத் திட்டமிட்டனர். இத்திட்டத்தின் படி நாற்பதாயிரம் வீரர்கள் கொண்ட பிரான்சின் முதலாம் ஆர்மி, ஏழு ஜெர்மானிய டிவிஷன்களை மூன்று நாட்கள் சமாளித்தது. இதனால் ஜெர்மானிய முன்னேற்றம் தாமதப்படுத்தப்பட்டு, பல நேச நாட்டுப் படைப்பிரிவுகள் டன்கிர்க்கிலிருந்து தப்பின. மே 31 அன்று ஜெர்மானியர்கள் பிரெஞ்சுப் படைகளை முறியடித்து லீல் நகரைக் கைப்பற்றினர்.
# செய்யூர் சட்டமன்றத் தொகுதி

**செய்யூர் சட்டமன்றத் தொகுதி** (*Cheyyur Assembly constituency*) என்பது தமிழ்நாட்டின் 234 சட்டமன்றத் தொகுதிகளில் ஒன்றாகும். இதன் தொகுதி எண் 34.  
செய்யூர் சட்டமன்றத் தொகுதி செங்கல்பட்டு மாவட்டத்தின் ஒரு சட்டமன்றத் தொகுதி ஆகும். தனித் தொகுதியாகவும், முழுவதும் கிராமங்களை உள்ளடக்கியதாகவும் உள்ளது.  
மதுராந்தகம் பொதுத் தொகுதியில் இருந்து நீக்கப்பட்ட லத்தூர் ஊராட்சி ஒன்றியம், அச்சிறுபாக்கம் தொகுதியிலிருந்து நீக்கப்பட்ட சித்தாமூர் ஊராட்சி ஒன்றியம், இடைக்கழிநாடு பேரூராட்சி மற்றும் செங்கல்பட்டு சட்டமன்றத் தொகுதியில் இருந்து நீக்கப்பட்ட திருக்கழுக்குன்றம் ஊராட்சி ஒன்றியத்தின் 46 கிராம ஊராட்சிகளை உள்ளடக்கி செய்யூர் (தனி) சட்டமன்ற தொகுதி 2011-ல் உருவாக்கப்பட்டது.  
கிழக்குக் கடற்கரை சாலையை ஒட்டியுள்ள கடற்கரை கிராமங்கள் பலவும் செய்யூர் தொகுதியில் இடம்பெற்றுள்ளன. இத்தொகுதியில் மேல்மருவத்தூர் ஆதிபராசக்தி கோவில், கடபாக்கத்தில் கிழக்கு கடற்கரை ஒட்டி உள்ள பழங்கால ஆலம்பரை கோட்டை, முதலியார் குப்பத்தில் உள்ள அரசின் படகு குழாம் கல்பாக்கம் அனுமின் நிலையம் உள்ளிட்ட முக்கிய இடங்கள் உள்ளன.  
இத்தொகுதியில் லத்தூர் ஊராட்சி ஒன்றியத்திலுள்ள 41 ஊராட்சிகள், சித்தாமூர் ஊராட்சி ஒன்றியத்தில் உள்ள 43 ஊராட்சிகள், இடைக்கழி நாடு பேரூராட்சியில் உள்ள 21 வார்டுகள், திருக்கழுக்குன்றம் ஊராட்சி ஒன்றியத்தில் உள்ள 21 ஊராட்சி ஆகியவை இடம்பெற்றுள்ளன.  
2021 தமிழ்நாடு சட்டமன்றத் தேர்தலில் செய்யூர் தொகுதியில் வாக்காளர்கள் மொத்தம்- 2,26,346. அதில் ஆண்கள்- 1,11,270, பெண்கள்- 1,15,019 மற்றும் 3-ம் பாலினம்- 57 ஆக உள்ளனர். அதிமுக சார்பில் எஸ். கனிதா சம்பத், திமுக கூட்டணி சார்பில் விடுதலை சிறுத்தைகள் கட்சிக்கு தொகுதி ஒதுக்கப்பட்டது.
# செய்யூர் சட்டமன்றத் தொகுதி

## தொகுதியில் அடங்கியுள்ள பகுதிகள்

- செய்யூர் வட்டம்
- திருக்கழுக்குன்றம் வட்டம் (பகுதி)
கிளாப்பாக்கம், பெரும்பேடு, அம்மணம்பாக்கம் (ஆர்.எப்), குன்னவாக்கம், வீராபுரம், வெங்கம்பாக்கம், ஆரம்பாக்கம், பூந்தண்டலம், குடிபெரும்பாக்கம், பேரம்பாக்கம், அமிஞ்சிக்கரை, பெரியகாட்டுப்பாக்கம், நடுவக்கரை, பாக்கம், பாண்டூர், வெள்ளப்பந்தல், வழுவாதூர், திம்மூர், வள்ளிபுரம், விளாகம், எடையாத்தூர், இரும்புலிச்சேரி, தேப்பனாம்பட்டு, அட்டவட்டம், நெரும்பூர், சின்னக்காட்டுப்பாக்கம், அங்கமாம்பட்டு, சிட்லம்பாக்கம், புன்னப்பட்டு, சோமாஸ்ப்பட்டு, சோலைக்குப்பம், இளையனார்குப்பம், விட்டலாபுரம் மி, விட்டலாபுரம் -மிமி, மேற்காண்டை, லட்டூர், சூராடிமங்கலம், கொந்தகாரிக்குப்பம், பனங்காட்டுசேரி, பொம்மராஜபுரம், நல்லாத்தூர், ஆயப்பாக்கம், வசுவசமுத்திரம், வயலூர் மற்றும் வெங்காடு கிராமங்கள்,  
புதுப்பட்டினம் (சென்சஸ் டவுன்)
# செய்யூர் சட்டமன்றத் தொகுதி

## வெற்றி பெற்றவர்கள்

| ஆண்டு | வெற்றி பெற்றவர் | கட்சி | வாக்குகள் | விழுக்காடு | 2ம் இடம் பிடித்தவர் | கட்சி | வாக்குகள் | விழுக்காடு |  |
| --- | --- | --- | --- | --- | --- | --- | --- | --- | --- |
| 2011 | வி. எஸ். ராஜி | அதிமுக | 78,307 | 55.59 | பார்வேந்தன் | விசிக | 51,723 | 36.72 |  |
| 2016 | ஆர். டி. அரசு | திமுக | 63,446 | 37.92 | ஏ. முனுசாமி | அதிமுக | 63,142 | 37.74 |  |
| 2021 | பனையூர் பாபு | விசிக | 82,750 | 55.59 | ச. கனிதா சம்பத் | அதிமுக | 78,708 | 36.72 | } |
# அர்ஜுன் கவச வாகனம்

**அர்ஜுன்** (*Arjun MBT*)) இந்தியாவின் டி. ஆர். டி. ஒ நிறுவனம் இந்திய தரைப்படைக்காக உருவாக்கிய ஒரு கவச வாகனமாகும். இது மகாபாரதத்தில் வரும் அர்சுனன் என்னும் கதாப்பாத்திரத்தின் பெயரால் அழைக்கபடுகிறது. இதன் உச்ச வேகம் 70 கி.மி. ஆகும். இந்திய ராணுவம் 2000ஆவது ஆண்டில் 124 அர்ஜுன்களை டி. ஆர் டி ஒ விடம் கோரியது. இது சென்னையில் உள்ள ஆவடி கவச வண்டிகள் தொழிற்சாலையில் தயாரிக்கப்படுகிறது. இதன் உருவாக்கம் பல்வேறு தாமதங்களையும் பல தோல்விகளையும் தாண்டி வந்தது ஆகும். இது இந்திய ராணுவத்தில் தற்போது பயன்பாட்டில் உள்ள டி-90 என்னும் கவச வாகனத்திற்கு பதிலாக எதிர்காலத்தில் பயன்படுத்த உருவாக்கப்பட்டுள்ளது.
# இசுப்புட்னிக் 6

**இசுப்புட்னிக் 6** 1960 இல் ஏவப்பட்ட ஒரு ரஷ்ய விண்கலமாகும். இது டிசம்பர் 1, 1960 இல் பைக்கானூர் ஏவுதளத்தில் இருந்து எவப்பட்டதாகும். இதில் ப்ச்யோல்கா மற்றும் முஷ்கா என்னும் இரு நாய்களை அனுப்பினர். இவ்விண்கலம் தனது சுற்றுப்பாதையில் ஒரு நாள் இருந்தது, ஆனால் திட்டமிடப்பட்ட நேரத்திற்கு முன்பே அதன் சுற்றுவட்டப்பாதையில் இருந்தது இறக்கப்பட்டது. மேலும் இது பூமிக்கு மீண்டும் திரும்பும் பொழுது முற்றிலுமாக எரிந்து சாம்பல் ஆனது.
# செல்திக்கு இசை

**செல்திக்கு இசை** என்பது மேற்கு ஐரோப்பாவில் உள்ள செல்திக்கு மக்களின் கிராமிய இசை பாரம்பரியத்தை குறிக்கும். இன்றைய அளவில் இது தான் செல்திக்கு இசை என்று கூறுவற்கு எந்த விதிகளும் இல்லை என்றாலும் செல்திக்கு மக்களின் சொல்வழி வந்த இசையும் நாவீன புகழ்பெற்ற இசைவகைகளுமே இன்று செல்திக்கு இசையாக இருக்கின்றன. செல்திக்கு இசை என்பது பொதுவாக சுகாதுலாந்து மற்றும் அயர்லாந்தின் இசையை குறிப்பிட்டாலும் பாரம்பரிய சுகாதுலாந்து இசை கலைஞர்களே தங்களை பொதுவாக செல்திக்கு இசை கலைஞர்கள் என்று ஒத்துக்கொள்வதில்லை. எனினும், சுகாதுலாந்தின் இசையும் அயர்லாந்தின் இசையும் ஒன்றையொன்று ஒத்தே வருகின்றன. இது இவைகளின் பொதுவான செல்திக்கு இசையின் பாரம்பரியத்தை வெளிப்படுத்துகிறது.
# பண்டைய செல்திக்கு இசை

**பண்டைய செல்திக்கு இசை** என்பதை பற்றி நமக்கு கிரேக்க மற்றும் ரோமர்களின் குறிப்புகளில் இருந்தே தெரியவருகிறது. இது மட்டுமின்றி புதைபொருள் ஆராய்ச்சிகளும் இதில் ஒரு முக்கியப் பங்கு வகிக்கிறது. வரலாற்று குறிப்புகளில் இருந்து காரின்சு என்ற இசைக்கருவியே மிகவும் பரவலாக பயன்படுத்தப்பட்ட செல்திக்கு இசைக்கருவி என்பது தெரிய வருகிறது. இது மட்டுமின்றி செல்திக்கு இசை பல்வேறு இசைக்கருவிகளையும் பயன்படுத்தியற்கான வரலாற்றுக்குறிபுகளும் உண்டு.
# காரின்சு

**காரின்சு** என்பது இரும்புக் கால செல்திக்கு மக்களால் பயன்படுத்தப்பட்ட ஒரு வகையான காற்று இசைக்கருவி ஆகும். இது கி.மு.300 ஆம் ஆண்டு முதல் கி.பி.200 ஆம் ஆண்டு வரை பயன்படுத்தப்பட்டது. இது ஒருவகையான வெண்கல ஊதுகொம்பு ஆகும். இதன் வாய் ஒரு யபலியின் தலைபோன்றோ அல்லது வேறு ஒரு மிருகத்தின் தலை போன்றோ இருக்கும். இது பொதுவாக போரிலும் மற்ற விசேடங்களிலும் பயன்படுத்தப்பட்டது.
# காற்று இசைக்கருவி

**காற்று வாத்தியம்** என்பது பொதுவாக ஒரு குழாயைக் கொண்டிருக்கும் இசைக்கருவியாகும். இந்த ஊதுகுழலில் ஊதுவதன் மூலமாக காற்றின் அதிர்வினால் ஒலி உண்டாகிறது. அதிர்வின் சுருதி குழாயின் நீளம் மற்றும் காற்றின் அதிர்வுறும் நெடுவரிசையின் மாற்றங்களால் தீர்மானிக்கப்படுகிறது. சில காற்றுக் கருவிகளில், ஒரு நாணல் மூலம் ஊதுவதன் மூலம் ஒலி உருவாக்கப்படுகிறது; மற்றவைகளில் ஒரு உலோக ஊதுகுழல் மூலம் ஊத வேண்டும். இன்னும் சிலவற்றில் வாசிப்பவர் ஒரு விளிம்பில் ஒரு துளைக்குள் ஊத வேண்டும், இது காற்றைப் பிரித்து ஒலியை உருவாக்குகிறது.
# காற்று இசைக்கருவி

## வகைகள்

காற்றுக் கருவிகள் பொதுவாக இரண்டு குடும்பங்களாக பிரிக்கப்படுகின்றன: பித்தளை கருவிகள் மற்றும் மரக்காற்று கருவிகள். பித்தளைக் கருவிகள் பித்தளையால் செய்யப்பட்டதைப் போலவே, மரத்தாலான கருவிகளும் முதலில் மரத்தால் செய்யப்பட்டன. ஆனால் ஒலி எவ்வாறு உற்பத்தி செய்யப்படுகிறது என்பதன் அடிப்படையில் கருவிகள் வகைப்படுத்தப்படுகின்றன. அவற்றை உருவாக்கப் பயன்படுத்தப்படும் பொருளால் அல்ல. எடுத்துக்காட்டாக, சாக்சபோன்கள் பொதுவாக பித்தளையால் செய்யப்பட்டவை, ஆனால் அவை அதிர்வுறும் நாணல் உடன் ஒலியை உருவாக்குவதால் அவை மரக்காற்று கருவிகளாகும். மறுபுறம், மரத்தினால் செய்யப்பட்ட சில கருவிகள் மற்றும் யானை தந்ததிலிருந்து செய்யப்பட்ட கருவிகள் பித்தளைக் கருவிகளின் குடும்பத்தைச் சேர்ந்தவை, ஏனெனில் அதிர்வு வாசிப்பவரின் உதடுகளால் தொடங்கப்படுகிறது.  
- பித்தளைக் கருவிகளில், வாசிப்பவரின் உதடுகளே அதிர்வதால், கருவிக்குள் இருக்கும் காற்று அதிர்வுறும்.
- மரக்காற்றுக்கருவிகளில், வாசிப்பவரின் நாணல் அதிர்வுறும், இது காற்றின் நெடுவரிசையை அசைக்கச் செய்கிறது அல்லது திறந்த துளையின் விளிம்பில் ஊதும்போது காற்றைப் பிரித்து ஒலியை உருவாக்குகிறது.
# காற்று இசைக்கருவி

## ஒலி உற்பத்தி

அனைத்து காற்றாலைக் கருவிகளிலும் ஒலி உற்பத்தியானது ஒரு அதிர்வு அறையுடன் இணைக்கப்பட்ட கட்டுப்பாட்டு வால்வுக்குள் காற்று நுழைவதைப் பொறுத்தது. ஒரு அதிர்வு அறை என்பது பொதுவாக நீண்ட உருளை அல்லது கூம்பு வடிவ குழாய், தொலைவில் திறந்திருக்கும். வால்விலிருந்து அதிக அழுத்தத்தில் வேகமாக ஒலி குழாயின் கீழே பயணிக்கும். இது திறந்த முனையிலிருந்து குறைந்த அழுத்த துடிப்பாக பிரதிபலிக்கும். பொருத்தமான நிலைமைகளின் கீழ், குழாயில் அதிகரித்த ஆற்றலுடன், துடிப்பை மீண்டும் பிரதிபலிக்கும்.  
நாணல் கருவிகள் ஒரு நெகிழ்வான நாணல் அல்லது ஊதுகுழலில் நாணல்களைக் கொண்டுள்ளதாக இருக்கும். இது அழுத்தம்-கட்டுப்படுத்தப்பட்ட அறையில் அழுத்தம் அதிகரிப்பது மூலம் நாணல் முழுவதும் அழுத்த வேறுபாட்டைக் குறைக்கும்; இது நாணல் மேலும் திறக்க உதவும், காற்றின் ஓட்டத்தை அதிகரிக்கும். பித்தளைக் கருவிகளுக்கு, வாசிப்பவர்கள் தங்கள் உதடுகளில் உள்ள பதற்றத்தை கட்டுப்படுத்துகிறார்கள். இதனால் அவை பாயும் காற்றின் செல்வாக்கின் கீழ் அவை அதிர்கின்றன. புல்லாங்குழல் போன்ற காற்று நாணல் கருவிகளுக்கு, குழாயில் ஒரு திறப்பு (வாய்) மூலம் பாயும் காற்றின் அளவை வாசிப்பவர் கட்டுப்படுத்துவதன் மூலம் ஒலியை உருவாக்குகிறார்.
# செல்திக்கு ராக்

**செல்திக்கு ராக்** என்பது ஒரு வகையான கிராமிய ராக் இசை ஆகும். இது செல்திக்கு இசை மற்றும் ராக் இசை ஆகிய இரு இசைவகைகளின் சங்கமம் ஆகும். இது 1970ஆம் ஆண்டுகளில் செல்திக்கு நாடுகளில் தோன்றியது. செல்திக்கு பன்கு, செல்திக்கு மெட்டல் போன்ற இசைவகைகள் இதன் கீழ் வரும்.
# செல்திக்கு பன்கு

**செல்திக்கு பன்கு** என்பது செல்திக்கு இசை மற்றும் பன்கு ராக் இசை ஆகிய இசைவகைகளின் கலவை ஆகும். இது 1980ஆம் ஆண்டுகளில் போகுசு என்னும் இலந்தனை சேர்ந்த ஒரு இசைக்குழுவால் தோற்றுவிக்கப்பட்டது. இது ராக் இசைக்கருவிகளுடன் சேர்த்து செல்திக்கு இசைக்கருவிகளையும் பயன்படுத்துகிறது.
# போகுசு

**போகுசு** என்பது 1982ஆம் ஆண்டில் துவக்கப்பட்ட ஒரு இசைக்குழு ஆகும். இது இலண்டனை சேர்ந்த ஒரு இசைக்குழு ஆகும். இவ்விசைக்குழுவின் இசைவகைகள் பன்கு ராக் இசை மற்றும் கிராமிய இசை ஆகும். இது 1996ஆம் ஆண்டில் பிரிந்தது. இது 2001ஆம் ஆண்டில் மீண்டும் ஒன்று சேர்ந்தது.
# கிராமிய பன்கு

**கிராமிய பன்கு** என்பது பன்கு இசை மற்றும் கிராமிய இசை ஆகிய இசை வகைகளின் சங்கமம் ஆகும். இது 1980ஆம் ஆண்டுகளில் இலண்டனை சேர்ந்த போகுசு என்னும் இசைக்குழுவால் தோற்றுவிக்கப்பட்டது. செல்திக்கு பன்கு, சிபிசி பன்கு ஆகிய இசைவகைகள் இதன் கீழ் வரும்.
# சிபிசி பன்கு

**சிபிசி பன்கு** என்பது உருமானி இசை மற்றும் பன்கு இசை ஆகிய இசைவகைகளின் கலவை ஆகும். இது 1990ஆம் ஆண்டுகளில் தோற்றுவிக்கப்பட்டது என நம்பப்படுகிறது. இது விபுணவி, ஊதுகொம்பு, வந்திரதம் போன்ற இசைக்கருவிகை பயன்படுத்துகிறது. இந்த இசைவகையின் பாடல்கள் பலமொழிகளில் பாடப்படுகின்றன. சில வேளைகளில் ஒரு பாடலிலேயே இரண்டு மூன்று மொழிகள் பயன்படுத்தப்படுவதும் உண்டு.
# வந்திரதம்

கஞ்சிரா, **வந்திரதம்**, இறவாணம் (ஆங்கிலம்: *Tambourine*; எசுப்பானியம்: *Pandereta*; கலீசியம்: *Pandeireta*; கிரேக்கம்: *Ντέφι*; சுவோமி: *Tamburiini*) என்று அழைக்கப்படும் ஒரு வகையான தாள இசைக்கருவி ஆகும். இதில் *கடிப்பு* என்னும் சிறு சலங்கைகள் (மணிகள்) இருக்கும். உயர்சுருதி ஒலிகளுக்கு இக்கடிப்புகளும், தாழ்சுருதி ஒலிகளுக்குத் தோல் தளமும் பயன்படுகின்றது. இது பல இசைவகைகளில் பயன்படுத்தப்பட்டு வருகிறது.
# நெருப்புப்புயல்

ஏற்பட்ட ஒரு நெருப்புப்புயல்]]
தனக்காக தனியே ஒரு காற்றுத்தொகுதியை உருவாக்கி அவற்றை பராமரித்து நிலைநிறுத்திக் கொள்ளக்கூடிய பெரும் தீக்கள் **நெருப்புப்புயல்** அல்லது **தீச்சூறாவளி** (*firestorm*) என்றழைக்கப்படுகின்றன. நெருப்புப் புயல்கள் இயற்கையில் காட்டுத் தீ போன்ற பெரும் தீக்களால் உருவாகுகின்றன. செயற்கையாக வெடிகுண்டுகளையும் எரிகுண்டுகளையும் தக்க இடங்களில் வீசுவதன் மூலம் நகரங்களிலும் இவற்றை உருவாக்க முடியும். இரண்டாம் உலகப் போரில் லண்டன், ஹாம்பர்க், டிரெஸ்டன், ஹிரோஷிமா, ஸ்டாலின்கிராட், டோக்யோ போன்ற நகரங்களின் மீது நடந்த குண்டு வீச்சுகளால் நெருப்புப்புயல்கள் உருவாகின.
# கலீசிய மொழி

**கலீசிய மொழி** என்பது எசுப்பானியாவின் வடமேற்கு பகுதியிலுள்ள கலீசியாவில் பேசப்படுகிற ஒரு மொழி ஆகும். இம்மொழி ரோமானிய மொழிக்குடும்பத்தை சேர்ந்த ஒரு மொழி ஆகும். இம்மொழி ஏறத்தாழ 3-4 மில்லியன் மக்களால் பேசப்படுகிறது. இது போர்த்துகீசிய மொழியுடன் மிகவும் நெருங்கிய ஒரு மொழி இது எசுப்பானியாவின் ஐந்து ஆட்சி மொழிகளுள் ஒன்றாகும். இதற்கு மூன்று முக்கிய வட்டார வழக்குகள் உள்ளன. அவை:  
௧. கீழ் கலீசியம்  
௨. நாடு கலீசியம்  
௩. மேல் கலீசியம் ஆகும்.  
இம்மொழி இலத்தீன் எழுத்துகளையே பயன்படுத்துகிறது.
# தியேகோ

**தியேகோ** என்பது ஒரு எசுப்பானிய முதல் பெயர் ஆகும். இது யாக்கோபு என்னும் எபிரேய பெயரில் இருந்து வந்தது.
# தியேகோ

## மதசார்புடையவர்கள்

௧. தியேகோ பெலாயேசு  
௨. தியேகோ யோசு
# தியேகோ

## இசைசார்புடையவர்கள்

௧. தியேகோ மொரேனோ
# தியேகோ

## விளையாட்டுசார்புடையவர்கள்

௧. தியேகோ கின்தேரோ  
௨. தியேகோ பேருநாந்தேசு  
௩. தியேகோ வாயேகோ  
hu:Diego (egyértelműsítő lap)
nl:Diego
pt:Diego
# தாம்பூலம்

**தாம்பூலம்** என்பது வெற்றிலை *(betel leaf)* மற்றும் பாக்கு (கமுகு) *(areca nut)* சேர்ந்திருப்பதைக் குறிக்கிறது. தாம்பூலம் எனும் சொல் டிம்பெல் *(timbel)* எனும் மலாய் மொழிச் சொல்லடியாகப் பிறந்ததாகும். தாம்பூலம் தரித்தல், தாம்பூலம் போடுதல், நிச்சய தாம்பூலம் ஆகியவை இச்சொல் வழியாகப் பிறந்த கூட்டுச் சொற்களாகும். விருந்தினர்கள் உணவருந்திய பின்னர் தாம்பூலம் தருவதும் இறை வழிபாட்டிலும் இது இன்றியமையாத இடத்தைப் பெறுகிறது. இந்து மதத்தில் பெரும்பாலான சடங்குகளில் தாம்பூலம் இடம்பெறுகிறது. திருமணம் போன்ற நிகழ்வுகளுக்கு தாம்பூலம் அளித்து அழைப்பதும், நிகழ்வுக்கு வந்தவர்களுக்கு தாம்பூலத்தை அளிப்பதும் வழக்கம். தாம்பூலம் மற்றும் தேங்காய் போன்றவற்றை வைத்துத் தரும் பையை தாம்பூலப் பை என்றும், தாம்பூலம் வைத்துத் தரும் குறிப்பிட்ட வடிவத் தட்டு தாம்பூலத் தட்டு அல்லது தாம்பாளத் தட்டு எனப் பெயர் பெற்றது.
# ஆஸ்திரோனீசிய மொழிகள்

**ஆஸ்திரோனீசிய மொழிக்குடும்பம்** (ஆங்கிலம்: *Austronesian languages*) என்பது கடல்சார் தென்கிழக்காசியா, ஓசானியா, மடகாசுக்கர், தைவான் (தைவான் பழங்குடி மக்களால்) பரவலாகப் பேசப்படும் மொழிக் குடும்பமாகும். அவை சுமார் 328 மில்லியன் மக்களால் (உலக மக்கள்தொகையில் 4.4%) பேசப்படுகின்றன. இது பேசுபவர்களின் எண்ணிக்கையில் ஐந்தாவது பெரிய மொழிக் குடும்பமாக உள்ளது.  
ஆஸ்திரோனீசிய மொழிகளில் மலாய் மொழி (இந்தோனேசியாவில் மட்டும் சுமார் 250-270 மில்லியன் மக்கள்) ஜாவானிய மொழி, சுண்டா மொழி, பிலிப்பீன்சு தகலாகு மொழி), மலகசி மொழி மற்றும் செபுவான மொழி ஆகிய மொழிகள் அடங்கும். சில மதிப்பீடுகளின்படி, ஆஸ்திரோனீசிய மொழிக் குடும்பத்தில் 1,257 மொழிகள் உள்ளன என அறியப்படுகிறது.
# ஆஸ்திரோனீசிய மொழிகள்

## பொது

இந்திய-ஐரோப்பிய மொழிக்குடும்பம், நைகர்-காங்கோ மொழிக்குடும்பம், ஆபிரிக்க-ஆசிய மொழிக்குடும்பம், யூரலிய மொழிக்குடும்பம் *(Uralic)* போன்று இந்த ஆஸ்திரோனீசிய மொழிக்குடும்பமும் நன்றாக நிறுவப்பட்ட பழைய மொழிக்குடும்பம் ஆகும்.  
ஓட்டோ தெம்புவுல்பு *(Otto Dempwolff)* என்னும் இடச்சு (செருமானிய) மானிடவியல் மற்றும் மொழியியல் அறிஞரே முதன்முதலாக ஒப்பீட்டு ஆய்வு முறையில் இம்மொழிகளை 20-ஆம் நூற்றாண்டின் தொடக்கத்தில் விரிவாக ஆய்ந்தார்.  
பின்னர் வில்லெம் இசுமிட்டு *(Wilhelm Schmid)* என்னும் மற்றொரு இடச்சு அறிஞரே தென்றல் (தெற்கு திசைக் காற்று) என்னும் பொருள் படும் அவுசிட்டர் (auster) என்னும் சொல்லோடு தீவு எனப் பொருள்படும் கிரேக்கச் சொல்லான நெசோசு *(nêsos)* என்பதையும் இணைத்து இடச்சுச் சொல்லாகிய *அவுசிட்ரோனேசிழ்சு* *(austronesisch)* என்பதை உருவாக்கி, இந்த ஆஸ்திரோனீசிய மொழிக் குடும்பத்தைக் குறித்தார். இது பின்னர் ஆங்கிலத்தில் *(Austronesian)* எனவும் தமிழில் ஆஸ்திரோனீசிய மொழிக்குடும்பம் எனவும் பெயர் பெறுகின்றது.
# சாமிக்கு மொழிகள்

**சாமிக்கு மொழிகள்** ( ஆங்கிலம் / English ; Chamic languages )
என்பது பத்து மொழிகளை கொண்ட ஒரு குடும்பத்தை குறிக்கும். இம்மொழிகள் ஆத்திரனேசிய மொழிக்குடும்பத்தில் மலாய் மொழிகள் என வகைப்படுத்தப்படுகின்றன. இம்மொழிகள் கம்போதியா, வியட்னாம், அயனன் போன்ற இடங்களில் பேசப்படுகின்றன.
சாமிக்கு மொழிகளில் மிகவும் அதிகமாக பேசப்படும் மொழிகளில் ஆச்சே மொழி 3.5 மில்லியன் பேச்சாளர்களைக் கொண்டுள்ளது. அடுத்து யாராய் மொழி மற்றும் சாம் மொழி ஆகிய மொழிகள் கம்போடியா மற்றும் வியட்நாம் ஆகிய நாடுகளில், முறையே 230.000 மற்றும் 280,000 மக்களால் மிகவும் பரவலாக பேசப்படுகிறது. மேலும் சாத்து மொழி மட்டும் மூவாயிரத்திர்க்கும் குறைவான மக்கள் பேசுகின்றனர்.
# யாராய் மொழி

**யாராய் மொழி** என்பது கம்போடியாவிலும் வியட்னாமிலும் உள்ள யாராய் மக்களால் பேசப்படும் ஒரு மொழி ஆகும். இது ஆதிரனேசிய மொழிக்குடும்பத்தைச் சேர்ந்த ஒரு மொழி ஆகும். இது சாமிக்கு மொழிகளில் பரவலாகப் பேசப்படும் மொழிகளில் ஒன்றாகும். இது 332,557 மக்களால் பேசப்படுகிறது.
# சாம் மொழி

**சாம் மொழி** தென்கிழக்கு ஆசியாவிலுள்ள சாம் மக்களால் பேசப்படுகின்ற ஒரு மொழி ஆகும். இது பரவலாக பேசப்படும் சாமிக்கு மொழிகளுள் ஒன்றாகும். இது ஆத்திரனேசிய மொழிக்குடும்பத்தை சேர்ந்த ஒரு மொழி ஆகும். இம்மொழி 323,100 மக்களால் பேசப்படுகிறது. இம்மொழி சாம் எழுத்துகளையும் அரபு எழுத்துகளையும் கொண்டு எழுதப்படுகிறது.
# சாம் மக்கள்

**சாம்** (*Chams*) அல்லது **சாம் மக்கள்** (*Cham people*, சாம் மொழி: *Urang Campa*, , ), எனப்படுவோர் தென்கிழக்காசியாவில் வாழும் ஆசுத்திரனீசிய இனக்குழுவாகும். பாரம்பரியமாக இவர்கள் கம்போடியாவின் காம்பொங் சாம் மாகாணம், மற்றும் தெற்கு வியட்நாமில் பான் ராங்-தாப் சாம், பான் தியெத், ஹோ சி மின் நகரம், ஆன் கியாங் மாகாணம் ஆகியவற்றிடையே வாழ்கின்றனர்.  
புலம்பெயர்ந்தவர்கள் உட்பட இவர்களின் மக்கள்தொகை கிட்டத்தட்ட 400,000 ஆகும். இவர்களை விட முதலாம் இராமாவின் ஆட்சிக் காலத்தில் புலம்பெயர்ந்த 4,000 பேர் வரை தாய்லாந்து, பேங்காக் நகரில் வாழ்ந்து வருகிறார்கள்.
# சாம் மக்கள்

## பொது

சாம் இனத்தவர்கள் பலர் போல் போட் கொடுங்கோலாட்சியின் போது மலேசியாவிற்குப் புலம்பெயர்ந்து, உள்ளூர் மலாய்களுடன் கலந்தனர். கம்போடியா, வியட்நாம் நாடுகளில் உள்ள முசுலிம் இனத்தவர்களில் பெரும்பாலானோர் சாம் மக்களாவர்.  
கிபி 2-ஆம் நூற்றான்டு முதல் 15-ஆம் நூற்றாண்டின் நடுப்பகுதி வரை சாம் இனத்தவர்கள் மத்திய, தெற்கு வியட்நாமின் சாம்பா என்ற சுயாட்சி பெற்ற பிராந்தியத்தில் வாழ்ந்து வந்தனர். இவர்கள் சாம் மொழியைப் பேசினர். இது ஆஸ்திரனேசியக் குடும்பத்தின் மலாய-பொலினீசிய மொழி ஆகும்.
# சாத்து மொழி

**சாத்து மொழி** ( , Utsat, Utset, Huíhuī, or Hainan Cham) என்பது சீனாவில் உள்ள அயனான் தீவுகளில் வசிக்கும் உதுசுல மக்களால் பேசப்படுகிற ஒரு மொழி ஆகும். இது சாமிக்கு மொழிகளிலேயே குறைந்து பேசப்படுகிற ஒரு மொழி ஆகும். இது ஆத்திரனேசிய மொழிக்குடும்பத்தைச் சேர்ந்த ஒரு மொழி ஆகும். இம்மொழியை 4,000 மக்கள் பேசுகின்றனர்.
# ராது மொழி

**ராது மொழி** என்பது தென் வியட்னாமிலுள்ள ராது மக்களால் பேசப்படும் ஒரு மொழி ஆகும். இது சாமிக்கு மொழிகளுள் ஒன்றாகும். இது ஆத்திரனேசிய மொழிக்குடும்பத்தைச் சேர்ந்ததாகும். இது ஏறத்தாழ 270,348 மக்களால் பேசப்படுகிறது. இது இலத்தீன் எழுத்துகளை ஒத்த எழுத்துகளைப் பயன்படுத்துகிறது.
# மங்காத்தா (திரைப்படம்)

***மங்காத்தா*** (*Mankatha*) 2011 ஆகஸ்ட் 31 ல் வெளியான ஒரு தமிழ் அதிரடி திகில் திரைப்படமாகும். இந்தப் படத்தை இயக்குநர் வெங்கட் பிரபு இயக்கியுள்ளார். இந்தப் படத்தில் அஜித் குமார், திரிசா, அர்ஜுன், லக்ஷ்மி ராய், அஞ்சலி , ஆண்ட்ரியா ஜெரமையா ஆகியோர் முதன்மை பாத்திரங்களில் நடிக்கின்றனர். யுவன் ஷங்கர் ராஜா இசையமைக்க, சக்தி சரவணன் ஒளிப்பதிவு செய்ய தயாநிதி அழகிரி தயாரிக்கின்றார். இப்படம் அஜீத் குமாரின் 50 ஆவது படம் ஆகும். தயாநிதி அழகிரியின் கிளௌட் நயன் மூவீஸ் கலையகம் இந்த திரைப்படத்தை தயாரித்துள்ளது. மங்காத்தா படம் தமிழில் வெளிவந்ததை அடுத்து, விரைவில் *கேம்ப்ளர்* என்ற பெயரில் தெலுங்கில் வர இருக்கிறது. மலையாளத்திலும் இப்படத்தை மொழிமாற்றம் செய்து வெளியிட இருக்கிறார்கள். இப்படம் 2007-ல் வெளியான பில்லா பட வசூலை முறியடித்து சாதனை படைத்தது.
# மங்காத்தா (திரைப்படம்)

## கதைச் சுருக்கம்

அஜித் நாற்பது வயது நிரம்பிய பணியிடை நீக்கம் ஆகியிருக்கும் காவல் அதிகாரி. அர்ஜூன் கிரிக்கெட் சூதாட்டக் கும்பலை வளைத்துப் பிடிக்க நிறுத்த நியமிக்கப்படும் சிறப்பு புலனாய்வு அதிகாரி. கிரிக்கெட் சூதாட்டத்தின் மையமாக மும்பையும் அதன் முக்கியப் புள்ளியாக ஜெயப்ரகாஷும் இருக்கிறார்கள். ஜெயப்ரகாஷின் மகளான த்ரிஷாவும் அஜித்தும் காதலர்கள். ஐபிஎல் போட்டி நடைபெறும் நேரத்தில் 500 கோடி ரூபாய் பணம் மொத்தமாக மும்பை வந்து பிரியப்போவதை அர்ஜீன் தெரிந்து கொண்டு, மும்பையில் தன் குழுவுடன் களமிறங்குகிறார்.  
ஜெயப்ரகாஷிடம் வேலை செய்யும் அடிப்பொடி வைபவ் தன் நண்பர்கள் 3 பேருடன் சேர்ந்து அந்தப் பணத்தை பிரிக்க திட்டமிடுகின்றனர். பணியிடை நீக்கம் ஆன காவல் அதிகாரி அஜித்தும் த்ரிஷா மூலம் ஜெயப்ரகாசை நெருங்கி, அந்தப் பணத்தை நோட்டம் இடுகிறார். பணம் வந்து சேரும் நாளில் காவல்துறையினரின் கெடுபிடி அதிகம் ஆக, ஜெயப்ரகாஷ் குழுவினர் அதிக கவனத்துடன் பணத்தை பாதுகாக்கிறார்கள். திருட திட்டம் போட்ட 4 பேரும் அஜித்தும் ஒன்றாக கைகோர்த்து பணத்தை திருடுகிறார்கள். ஒரு பக்கம் அர்ஜூன் விரட்ட, மறுபக்கம் ஜெயப்ரகாஷ் விரட்ட, அது போதாதென்று திருடிய 5 பேரும் மாற்றி மாற்றி அடித்துக்கொள்கின்றனர். இறுதியில் அந்தப் பணம் யாருக்குச் சேர்ந்தது?. திட்டம் போட்ட அஜித்திற்கா, வில்லன் குழுவிற்கா, காவல்துறைக்கா. என்பது தான் கதை.
# மங்காத்தா (திரைப்படம்)

## நடிகர்கள்

- அஜித் குமார்
- அர்ஜுன்
- திரிசா
- லக்ஷ்மி ராய்
- அஞ்சலி
- ஆண்ட்ரியா ஜெரமையா
- வைபவ் ரெட்டி
- மகாத் ராகவேந்திரா
- பிரேம்ஜி அமரன்
- அஸ்வின் ககுமனு
# மங்காத்தா (திரைப்படம்)

## பாடல்கள்

இத்திரைப்படத்திற்கு இசையமைத்தவர் யுவன் சங்கர் ராஜா ஆவார்.
# இருங்கோன் ஒல்லையாயன் செங்கண்ணனார்

**இருங்கோன் ஒல்லையாயன் செங்கண்ணனார்** சங்ககாலப் புலவர்களில் ஒருவன். இவரது பாடலாக ஒன்றே ஒன்று சங்கநூல் தொகுப்பில் இடம்பெற்றுள்ளது. அது அகநானூறு பாடல் எண் 279 ஆக உள்ளது. பாலைத்திணை நெறியில் அமைந்த இந்தப் பாடலில் பொருள் தேட வெளியூர் சென்ற தலைவன் தன் தலைவியை எண்ணி நெஞ்சம் அழுங்குகிறான்.
##### அவன் தன் நெஞ்சுக்குச் சொல்லியது
இவரது பாடலில் உள்ள முதல் மூன்று அடிகள் தலைவனுக்கும் தலைவிக்கும் பொருந்துவனவாக அமைந்துள்ளன.  
'நட்டோர் இன்மையும் கேளிர் துன்பமும், ஒட்டாது உறையுநர் பெருக்கமும் காணூஉ, ஒருபதி வாழ்தல் ஆற்றுப தில்ல' என்பன அந்த மூன்று அடிகள்.  
தலைவன் பொருள் தேடிக்கோண்டு வாழும் ஊரில் அவனுக்கு நண்பர் இல்லை. அவனது உறவினர்கள் அவனது சொந்த ஊரில் துன்பப்படுகிறார்கள். அவனோடு ஒட்டாமல் வாழ்வோரின் எண்ணுக்கை பொருள் தேடும் ஊரில் பெருகியுள்ளது.  
தலைவிக்குத் தலைவனின் நட்பு இல்லை. அவளது உறவினர்கள் அவளைப்பற்றி ஏதேதோ பேசுவது அவளுக்குத் துன்பமாக உள்ளது. அவளோடு ஒட்டாமல் வாழ்பவர்களின் எண்ணிக்கை பெருகிவருகிறது.  
அவன் நினைக்கிறான். நான் பாலைநிலத்து வழிகளில் துன்புறுகிறேன். அவள் என்னை நினைக்கும் துன்பத்துடன் என்ன பாடு படுவாளோ? யாழ் போலவும், குயில் போலவும் பேசுவாளே! பெண் அன்னம் போல நடப்பாளே! இப்போது கையற்று வாழ்கிறாளே! இப்படி நினைத்து அவன் கவலைப்படுகிறான்.  
##### புலவர் பெயர் விளக்கம்
இவரது பெயரில் உள்ள 'ஒல்லை' என்பது ஒல்லையூரைக் குறிக்கும். ஒல்லையூர் தந்த பூதப்பாண்டியன் என்னும் அரசன் பெயரில் உள்ள ஒல்லையூர் அது. ஆயன் என்பவன் ஆடுமாடு மேய்க்கும் இடையன். இடையனைக் 'கோன்' என்னும் வழக்கம் சங்ககாலத்திலேயே இருந்திருக்கிறது. ஆடுமாடு மேய்க்கும் கோலை வைத்திருப்பதால் இவன் 'கோன்' எனப்பட்டான். இருங்கோன் என்பதிலுள்ள இருமை என்னும் அடைமொழி இவரது குடும்பம் பெருமளவில் ஆடுமாடுகளை வைத்திருந்தமையைப் புலப்படுத்தும். கண்ணனார் என்பது இவரது பெயர். இவரது கண்கள் சிவந்து காணப்பட்டதால் ஊர்மக்கள் இவரைச் செங்கண்ணனார் என வழங்கலாயினர்.
# இருந்தையூர்க் கொற்றன் புலவன்

**இருந்தையூர்க் கொற்றன்** புலவன் என்பவர் சங்ககாலப் புலவர்களில் ஒருவர். அவரது பாடலாகச் சங்கநூல் தொகுப்பில் ஒரே ஒரு பாடல் உள்ளது. அது குறுந்தொகை நூலில் பாடல் எண் 335 ஆக அமைந்துள்ளது. குறிஞ்சித் திணை நெறியில் அமைந்துள்ள இந்தப் பாடலில் தலைவியை அடையத் தலைவன் இரவில் வரவேண்டாம் என்று தோழி தலைவனிடம் கூறுகிறாள்.
# இருந்தையூர்க் கொற்றன் புலவன்

## பாடல் தரும் செய்தி

இவளது அண்ணன் வல்வில் கானவன். இவள் பெருந்தோள் கொடிச்சி. இவளது ஊரிலுள்ள மகளிர் கைவளை குலுங்கக் கவண் வீசித் தினைப்புனம் காப்பர். இடையே சுனையாடச் செல்வர். அந்த நேரம் பார்த்து மந்தி தன் குட்டியோடு வந்து தினையைக் கவர்ந்து செல்லும். அந்த இடம் பக்கத்தில்தான் இருக்கிறது. - இவ்வாறு எங்கு வரவேண்டும் என்னும் இடத்தையும் தோழி தலைவனுக்குச் சுட்டுகிறாள்.
# இருந்தையூர்க் கொற்றன் புலவன்

## பாடல் தரும் செய்தி

### பெயரில் புதுமை

புலவரை 'அன்' விகுதி தந்து குறிப்பிடும் பழக்கம் சங்ககாலத்தில் இல்லை. நக்கீரர் என்றோ, நக்கீரனார் என்றோ வெருமைப்படுத்தும் உயர்வுப்பன்மை விகுதி தந்தே அழைப்பது வழக்கம். இந்தப் புலவர் பெயருக்கு இறுதியில் உள்ள 'புலவன்' என்னும் சொல்லே இவரைப் பெருமைப்படுத்தும் விருதாக அமைந்துள்ளது. ஈ, வே. ரா. பெரியார் என்று இக்காலத்தில் வழங்குவது போன்றது இது.
# இருந்தையூர்க் கொற்றன் புலவன்

## பாடல் தரும் செய்தி

### இருந்தையூர்

இது மதுரையை அடுத்து வையை ஆற்றின் மேல்பகுதியில் திருவிருந்த நல்லூர் என்னும் பெயருடன் விளங்கும் ஊரே இருந்தையூர் ஆகும். மாணிக்கவாசகர் பிறந்த திருவாதவூர் ஊர் இதன் பகுதியாக உள்ளது. பரிபாடல் திரட்டு என்று சேர்க்கப்பட்டுள்ள பாடல் ஒன்றில் இவ்வூரிலிருக்கும் திருமால் சிறப்பித்துப் பாடப்பட்டுள்ளார்.
# படை அமைப்பு

தற்காலத்தில் பெரும்பாலான நாடுகளின் **படை அமைப்பு** ஒரு சீராகவே உள்ளது. உலகின் பல நாடுகளின் படைகள் அமெரிக்கா, பிரிட்டன், நேட்டோ படைகளின் படைப்பிரிவுகள் அமைப்பையும், தர வரிசையையும் பயன்படுத்துகின்றன. சில நாடுகளில் சில வேறுபாடுகள் இருந்தாலும் கீழ்காணும் பட்டியலில் உள்ளவை பொதுவாகப் பெரும்பாலான நாடுகளுக்குப் பொருந்தும்.
# படை அமைப்பு

## தரைப்படைப் பிரிவுகள்

நேட்டோ படைகளில் ரெஜிமண்ட் இருப்பதில்லை. பட்டாலியனுக்கு அடுத்து பிரிகேடு தான். ஆர்மி, ஆர்மி குரூப், களம் போன்ற பெரிய படைப்பிரிவுகள் மிகப்பெரிய இராணுவங்களில் மட்டுமே உள்ளன.
# படை அமைப்பு

## கடற்படைப் பிரிவுகள்

கடற்படைப் பிரிவுகளின் அமைப்புகள் தரைப்படைப் பிரிவுகளைப் போல உலகெங்கும் சீராகப் பின்பற்றப்படுவதில்லை. ஏனெனில் கடற்படைப் பிரிவுகள் இலக்கைப் பொறுத்தே உருவாக்கப்படுகின்றன. தரைப்படைகளைப் போல அவை நிரந்தரமானவையல்ல. ஃப்ளோடில்லா வுக்கு மேலுள்ள பிரிவுகள் பெரிய கடற்படைகளில் மட்டுமே காணப்படுகின்றன.  
துணைக் கப்பல்கள் (Auxiliary ships) கேப்டன் தரத்துக்குக் கீழிலுள்ள அதிகாரிகளின் பொறுப்பில்தான் ஒப்படைக்கப்படுகின்றன. கோர்வெட்டுகள், துப்பாக்கிப் படகுகள், நீர் கண்ணி நீக்கும் கப்பல்கள், ரோந்துப் படகுகள், ஆற்றுப் படகுகள், நீர்மூழ்கிக் குண்டு படகுகள் போன்றவை துணைக்கப்பல்கள் பகுப்பில் சேரும். இவை தவிர டெஸ்டிராயர்களில் அளவில் சிறியவையும் பிரிகேட்டுகளும் துணைக்கப்பல்களாகக் கருதப்படுகின்றன.
# படை அமைப்பு

## வான்படைப் பிரிவுகள்

தரைப்படை, கடற்படைகளைப் போலலாமல் வான்படைப் பிரிவுகள் நாட்டுக்கு நாடு வெகுவாக மாறுபடுகின்றன. ஏனைய படைத்துறை விஷயங்களில் சீராக அமைந்திருக்கும் அமெரிக்க, பிரித்தானிய வான்படைகளின் அமைப்புகள் கூட வெகுவாக மாறுபடுவதால், அனைத்து வான்படைகளுக்கும் பொதுவான அமைப்புப் பட்டியல் வகுக்க இயலாது.
# வடமா

**வடமா** (*Vadama*) அல்லது **வடமர்** என்றழைக்கப்படுவோர் ஐயர் சமூகத்தின் ஒரு பிரிவினர் ஆவர். மற்ற ஐயர் சமூகங்கள் போல் இவர்களும் ஆதிசங்கரரின் அத்வைதத்தைக் கடைபிடித்து வந்தவர்கள். இவர்களில் பலர் வைணவத்துக்கு மாறிவிட்டு ஐயங்கார் சமூகத்தின் வடகலை ஐயங்கார் பிரிவை துவங்கினார்கள். பிரபல வைணவ ஆச்சாரியர் இராமானுஜர் ஒரு வடமா குடும்பத்தில் பிறந்ததாக சிலர் நம்புகிறார்கள். பாரம்பரியத்துக்கு மாறாக இவர்களுக்கு ஒரு தனி வீர வரலாறு உள்ளது.
# வடமா

## பிரிவுகள்

- வடதேசத்து வடமா
- சோழதேசத்து வடமா
- சபையர்
- இஞ்சி
- தும்மாகுண்ட திராவிடர்
# அராஸ்

**அராஸ்** (பிரெஞ்சு: *Arras*, டச்சு:*Atrecht*) பிரான்சில் உள்ள ஒரு நகரம். இது பிரான்சின் வடபகுதியில் உள்ள பா-டி-கலே நிர்வாகப் பிரிவின் தலைநகரமாகும். இதன் மக்கள் தொகை 48,000 (2007). பெல்ஜியத்தின் அடிரிபேட்ஸ் மக்களால் முதலில் உருவாக்கப்பட்ட இந்நகரம் நெமெடிக்கம் என்று அழைக்கப்பட்டது. பின்னர் ரோமப் பேரரசின் கட்டுப்பாட்டில் வந்த பின்னர் அட்ரிபேட்டம் என்று இதற்கு பெயரிடப்பட்டது. பழங்காலத்திலிருந்து இந்நகரம் கம்பிளித் தொழிலுக்கு பெயர்பெற்றது
# விஜய் தொலைக்காட்சி

**விஜய் தொலைக்காட்சி** (ஸ்டார் விஜய்) என்பது தமிழ் மொழியில் இயங்கும் 24 மணி நேர பொழுதுபோக்குக் கட்டணத் தொலைக்காட்சிச் சேவை ஆகும். இந்த அலைவரிசை நவம்பர் 24, 1994 ஆம் ஆண்டு முதல் சென்னையில் கிண்டியைத் தலைமையகமாகக் கொண்டு உலகளவில் இயங்கி வருகின்றது. இந்த அலைவரிசை ஏசியாநெட் ஸ்டார் கம்யூனிகேசன்சு நிறுவனத்திற்கு சொந்தமானது ஆகும். விஜய் தொலைக்காட்சி தனது உயர் வரையறு தொலைக்காட்சியை மே 29, 2016 ஆம் ஆண்டு முதல் ஒளிபரப்பு தொடங்கியது.
# விஜய் தொலைக்காட்சி

## வரலாறு

இந்தத் தொலைக்காட்சி 1994 ஆம் ஆண்டு நா. பா. வா இராமசுவாமி உடையார் என்பவரால் கோல்டன் ஈகிள் கம்யூனிகேசன் என்னும் பெயரில் ஆரம்பிக்கப்பட்டது. இந்த அலைவரிசையை யுனைடெட் புரூவரீசு குழுமம் 1995 இல் கையகப்படுத்தி விசய் தொலைக்காட்சி என மறு பெயரிட்டது. பின்னர் 1999 இல் யுனைடெட் ப்ரூவரீசு குழுமத்திடமிருந்து ₹180 மில்லியனுக்கு யுடிவி குழுமம் வாங்கியது. பின்னர் 2001 ஆம் ஆண்டில் சுடார் இந்தியா இந்த அலைவரிசையை கைப்பற்ற ஸ்டார் விஜய் என்று பெயரிட்டு தனது சேவையை ஒளிபரப்பு செய்தது. விசய் தொலைக்காட்சியின் 51 விழுக்காடு பங்குகளை சுடார் வாங்கியது, மீதி 49 விழுக்காட்டை யுடிவி வைத்திருந்தது. அதை தொடர்ந்து 2004 ஆம் ஆண்டில் யுடிவி சாப்ட்வேர் கம்யூனிகேசன்சு விசய் தொலைக்காட்சியின் அதன் 44 விழுக்காடு பங்குகளை சுடார் இந்தியாவுக்கு ₹31 கோடிக்கு ஏற்றியது.  
விஜய் தொலைக்காட்சி தனது உயர் வரையறு தொலைக்காட்சியை மே 29, 2016 ஆம் ஆண்டு முதல் ஒளிபரப்ப தொடங்கியது. ஆகஸ்ட் 25 2016 அன்று விஜய் சூப்பர் என்ற 24 மணி நேர திரைப்பட தொலைக்காட்சி அலைவரிசையை தொடங்கியது.  
ஜூன் 25, 2017 அன்று ஸ்டார் விஜய் தனது சின்னத்தை மாற்றி ஸ்டார் இந்தியாவின் கீழ் உள்ள ஏசியாநெட் ஸ்டார் கம்யூனிகேஷன்ஸ் நிறுவனத்திற்கு சொந்தமாக்கியது. அக்டோபர் 4, 2020 அன்று விஜய் மியூசிக் என்ற பெயரில் ஒரு இசை அலைவரிசையை தொடங்கியது.
# விஜய் தொலைக்காட்சி

## நிகழ்ச்சிகள்

-  
இந்தத் தொலைக்காட்சியில் நாடகத் தொடர்கள், ஆன்மீக நிகழ்ச்சிகள், சமையல் நிகழ்ச்சிகள், பேச்சு நிகழ்ச்சிகள், இசை நிகழ்ச்சிகள், திரைப்படங்கள், நடன நிகழ்ச்சிகள் மற்றும் விழாக்கள் போன்ற பல் சுவை நிகழ்ச்சிகளை ஒளிபரப்பு செய்து வருகின்றது.  
விஜய் தொலைக்காட்சியில் பல பிரபலமான நெடுந்தொடர்கள் மற்றும் பல்வேறு நிகழ்ச்சிகள் ஒளிபரப்பப் படுகின்றன. 2015 ஆவது ஆண்டில் நடைபெறும் பதினொன்றாவது உலகக் கோப்பை துடுப்பாட்ட போட்டிகள் தமிழ் மொழி வர்ணனையுடன் நேரலையாக ஒளிபரப்பாகி வருகிறது.
# விஜய் தொலைக்காட்சி

## விருதுகள்

- விஜய் விருதுகள் (2006 - முதல்)
- ஆண்டுதோறும் தமிழ்த் திரைப்படங்களில் சிறப்பான திறமையை வெளிப்படுத்தும் நபர்களுக்கு விஜய் விருதுகள் என்னும் தலைப்பில் 2006 ஆம் ஆண்டு முதல் ஆண்டுக்கு ஒரு முறை விருதுகள் வழங்கப்படுகின்றன.
- விஜய் தொலைக்காட்சி விருதுகள் (2014 - முதல்)
- ஆண்டுதோறும் விஜய் தொலைக்காட்சியில் ஒளிபரப்பாகும் தொடர்கள் மற்றும் நிகழ்ச்சிகளில் சிறப்பான திறமையை வெளிப்படுத்தும் நபர்களுக்கு விஜய் தொலைக்காட்சி விருதுகள் என்னும் தலைப்பில் 2014 ஆம் ஆண்டு முதல் ஆண்டுக்கு ஒரு முறை விருதுகள் வழங்கப்படுகின்றன.
# விஜய் தொலைக்காட்சி

## அலைவரிசைகள்

| விஜய் தொலைக்காட்சி | பொது பொழுதுபோக்கு |  |
| --- | --- | --- |
| விஜய் சூப்பர் | திரைப்படம் |  |
| விஜய் மியூசிக் | இசை |  |
| விஜய் தொலைக்காட்சி இன்டர்நேஷனல் | பொது பொழுதுபோக்கு | } |
# காபி வித் அனு

**காபி வித் அனு** என்பது விஜய் தொலைக்காட்சியில் 2006 - 2017 ஆம் ஆண்டு வரை 4 பருவங்களாக மூன்று வெவ்வேறு பெயர்களில் ஒளிபரப்பான பிரபலங்கள் கலந்து கொண்டு உரையாடும் பேச்சு நிகழ்ச்சி ஆகும்.  
இதன் முதல் பருவம் 'காபி வித் சுசி' என்ற பெயரில் 21 மார்ச்சு 2006 ஆம் ஆண்டு முதல் ஒவொரு சனிக்கிழமைகளிலும் இரவு 9 மணிக்கு ஒளிபரப்பானது. இந்த பருப்பதை பிரபல பாடகி சுசித்ரா என்பவர் தொகுத்து வழங்கினார். இதன் இரண்டாம் பருவம் 'காபி வித் அனு' என்ற பெயரில் நடிகை அனு ஹாசன் என்பவர் தொகுத்து வழங்கினார். இதான் மூன்றாம் பாகம் 'காபி வித் டிடி' என்ற பெயரில் 2013 ஆம் ஆண்டு முதல் 2017 ஆம் ஆண்டு வரை 2 பருவங்களாக தொகுப்பாளினி திவ்யதர்சினி என்பவர் தொகுத்து வழங்கினார்.
# காபி வித் அனு

## நிகழ்ச்சியின் நோக்கம்

இந்த நிகழ்ச்சி ஒவ்வொரு வாரமும் ஒன்று அல்லது இரண்டு பிரபலங்கள் கலந்து கொண்டு அவர்களின் திரைப்பட பயணம் மற்றும் ரசிகர்களுக்கு தெரியாத அவர்களை பற்றிய பல சுவாரசியமான தகவல்களை பற்றி தெரிந்து கொள்ளும் நோக்கம் ஆக்கம்.
# காபி வித் அனு

## நிகழ்ச்சியின் பருவங்கள்

| முதல் ஒளிபரப்பு | இறுதி ஒளிபரப்பு |  |  |
| --- | --- | --- | --- |
| **1** | சுசித்ரா |  |  |
| **2** | அனு ஹாசன் |  |  |
| **3** | 42 | 2013 | திவ்யதர்சினி |
| **4** | 35 | 2014 | திவ்யதர்சினி |
# இரும்பிடர்த் தலையார்

**இரும்பிடர்த் தலையார்** சங்ககாலப் புலவர்களில் ஒருவர். இவர் பாடிய பாடலாகச் சங்கநூல் தொகுப்பில் ஒரே ஒரு பாடல் உள்ளது. அது புறநானூறு நூல் தொகுப்பில் பாடல் எண் 3 ஆக அமைந்துள்ளது. அந்தப் பாடலில் இவர் பாண்டியன் கருங்கை ஒள்வாட் பெரும்பெயர் வழுதி என்பவனுக்குச் சில அறிவுரைகள் கூறியுள்ளார்.
##### புலவர் பெயர் விளக்கம்
பாண்டிய அரசன் கருங்கை ஒள்வாள் பெரும்பெயர் வழுதி யானையின் 'இரும்பிடர்த் தலையிருந்து' மருந்தில் கூற்றம் என்னும் நாட்டுப் பகுதியைக் கைப்பற்றினான் என்று புலவர் தம் பாடலில் குறிப்பிட்டுள்ளார். புலவரின் இயற்பெயர் தெரியாத நிலையில் புறநானூற்றைத் தொகுத்தவர் இப்புலவருக்கு இரும்பிடர்த் தலையார் என்று பெயர் சூட்டியுள்ளார்.
##### செவியறிவுறூஉ என்னும் அறிவுரை
- நிலம் பெயரினும் நின்சொல் பெயரல். ( உன் ஆட்சியே கைமாறுவதாயினும் சொன்னசொல் தவறாதே)
- நின் நசை வேட்கையின் இரவலர் வருவர், அது முன்ன முகத்தின் உணர்ந்து அவர் இன்மை வன்மையைப் பெறுக. (உன்னை நயந்து பொருள் பெறும் நோக்கத்தோடு இரவலர் பலர் வருவர். அவர்களின் முகக் குறிப்பு அறிந்து அவர்களின் வறுமையை நீ போக்க வேண்டும். அவர்கள் வாய்திறந்து கேட்கும் அளவுக்கு வைத்துக்கொள்ளக்கூடாது.
# இளங் கீரந்தையார்

**இளங்கீரந்தையார்** சங்ககாலப் புலவர்களில் ஒருவர். அவரது பாடலாகச் சங்கநூல் தொகுப்பில் ஒரே ஒரு பாடல் உள்ளது. அது குறுந்தொகை நூல்தொகுப்பில் 148 எண்ணுள்ள பாடலாக அமைந்துள்ளது.
##### புலவர் பெயர் விளக்கம்
கீரன், தந்தை என்னும் சொற்கள் இணையும்போது கீரந்தை என அமையும். இப்படி அமைவதைத் தொல்காப்பியமும் சுட்டிக் காட்டுகிறது. இதனால் இப்புலவர் கீரன் என்பவரின் தந்தை எனலாம்.
##### புலவர் பெயர் ஒப்புநோக்கம்
கீரந்தையார் என்பவர் ஒரு புலவர். இவர் அந்தப் புலவர் கீரந்தையாரின் தம்பி என்பதால் இளங்கீரந்தையார் என வழங்கப்பட்டிருக்கலாம்.
##### பாடல் தரும் செய்தி
முல்லைத்திணை நெறியை இவரது பாடல் தெரிவிக்கிறது. தலைவன் பிரிந்து சென்றான். அவன் திரும்பி வருவதாகச் சொன்ன பருவம் வந்துவிட்டது. தலைவன் வரவில்லை. தலைவி கவலைக் கொள்கிறாள். அவர் சொன்ன கார்ப்பருவம் இது அன்று என்று சொல்லித் தோழி அவளைத் தேற்றுகிறாள். இல்லையாயின் இது என்ன என்று தலைவி கேட்கும் கேள்வி இந்தப் பாடல்.  
கொன்றைப்பூவும், குருந்தம் பூவும் பூத்துக் குலுங்குகின்றனவே, கார்காலம் அல்லாமல் இது வேறு என்ன? என்பது தலைவியின் வினா.
##### உவமை
செல்வச் சிறுவர்கள் தம் சீறடிகளில் கிண்கிணி அணிந்திருப்பார்களாம். அந்தக் கிண்கிணியில் உள்ள மணிகள் தவளையின் வாயைப் போன்ற அமைப்பைக் கொண்டனவாம். இந்தக் கிண்கிணியைப் போன்று கொன்றைப்பூ பூத்திருக்குமாம்.
# எம். குமரன் சன் ஆஃப் மகாலட்சுமி

***M. குமரன் S/O மகாலட்சுமி*** 2004ஆம் ஆண்டு வெளியான ஒரு தமிழ்த் திரைப்படம். இது தெலுங்கில் வெளியான "அம்மா நானா ஓ தமிழ் அம்மாயி" என்ற பெயரில் வந்த தெலுங்குப் படத்தினை தழுவி எடுக்கப்பட்ட படமாகும்
# எம். குமரன் சன் ஆஃப் மகாலட்சுமி

## பாடல்கள்

இத்திரைப்படத்திற்கான பாடல்களையும் பின்னணி இசையையும் சிறீகாந்து தேவா வழங்கியிருந்தார். இத்திரைப்படத்திற்காக 2004ஆம் ஆண்டின் சிறந்த இசையமைப்பாளருக்கான தமிழ்நாடு மாநிலத் திரைப்பட விருதைச் சிறீகாந்து தேவா பெற்றுக் கொண்டார்.  
| **இலக்கம்** | **பாடல்** | **பாடகர்கள்** | **பாடல் வரிகள்** |
| --- | --- | --- | --- |
| 1 | *ஐயோ ஐயோ உன் கண்கள்* | உதித்து நாராயண், சாலினி சிங்கு | யுகபாரதி |
| 2 | *சென்னைச் செந்தமிழ் மறந்தேன்* | அரிசு இராகவேந்திரா | நா. முத்துக்குமார் |
| 3 | *நீயே நீயே நானே* | கே. கே. | வாலி |
| 4 | *தமிழ் நாட்டு* | தேவன், பெபி | பா. விசய் |
| 5 | *வைச்சுக்க வைச்சுக்க* | கே. கே., சிறீலேகா பார்த்தசாரதி | சிறீகாந்து தேவா |
| 6 | *யாரு யாரு இவனோ* | சங்கர் மகாதேவன் | கபிலன் |
# சந்திரபோஸ் (இசையமைப்பாளர்)

**சந்திரபோஸ்** (*Chandrabose*; 11 சூலை 1950 –30 செப்டம்பர் 2010) தமிழ்த் திரைப்பட இசையமைப்பாளரும், பாடகரும், நடிகரும் ஆவார். 1977 முதல் 90களின் ஆரம்பம் வரை இவர் முன்னூறுக்கும் மேற்பட்ட தமிழ்த் திரைப்படங்களுக்கு இசையமைத்திருக்கிறார்.
# சந்திரபோஸ் (இசையமைப்பாளர்)

## இசையமைப்பாளராக

வி.சி. குகநாதனின் இயக்கத்தில் 1977-ஆம் ஆண்டு வெளிவந்த 'மதுரகீதம்' படத்தின் மூலம் அறிமுகமான சந்திரபோஸ் தொடக்க காலத்தில் இசையமைப்பாளர் தேவாவுடன் இணைந்து இசை நிகழ்ச்சிகள் நடத்தினார். எம். எஸ். விஸ்வநாதன் இசையில் 'ஆறு புஷ்பங்கள்' படத்தில் சந்திரபோஸ் பாடிய "ஏண்டி முத்தம்மா" என்ற பாடல் அவரை மிகப் பிரபலமாக்கியது.  
பின் 'மாங்குடி மைனர்', 'மச்சானை பார்த்தீங்களா' உள்ளிட்ட பல படங்களுக்கு இசையமைத்து பிரபலமானார். 'மச்சானைப் பார்த்தீங்களா' படத்தில் இடம்பெற்ற "மாம்பூவே சிறு மைனாவே" பாடல் என்றும் நினைவில் நிற்கும் பாடலாகும். இதைத் தொடர்ந்து 'மனிதன்', 'அண்ணா நகர் முதல் தெரு', 'ராஜா சின்ன ரோஜா' உள்ளிட்ட நூற்றுக்கும் மேற்பட்ட படங்களுக்கு இசையமைத்தார். 'மனிதன்' படத்தில் வரும் "வானத்தைப் பார்த்தேன்", "மனிதன் மனிதன்", 'அண்ணா நகர் முதல் தெரு' படத்தில் இடம்பெற்ற "மெதுவா மெதுவா", 'சங்கர் குரு'வில் இடம் பெற்ற "காக்கிச் சட்ட போட்ட மச்சான்", 'மக்கள் என் பக்கம்' படத்தில் வரும் "ஆண்டவனைப் பாக்கணும்" போன்ற பாடல்கள் மிகப் புகழ்பெற்றவை. வி. சேகரின் இயக்கத்தில் வெளிவந்த 'நான் பெத்த மகனே' திரைப்படத்தில் இவர் கடைசியாக இசையமைத்திருந்தார்.
# சந்திரபோஸ் (இசையமைப்பாளர்)

## நடிகராக

அண்மைக்காலங்களில் திரைப்படங்களிலும் தொலைக்காட்சி தொடர் நாடகங்களிலும் நடித்து வந்தார். 'கத்திக் கப்பல்' படத்தில் இவரது நடிப்பு பரவலான பாராட்டுகளைப் பெற்றது. 'சூரன்' என்ற படத்திலும் நடித்தார். 'மலர்கள்', 'திருப்பாவை', உள்ளிட்ட பல தொலைக்காட்சி நாடகங்களில் இவர் நடித்துள்ளார்.  
12 வயதிலேயே பாய்ஸ் நாடகக் கம்பெனியில் நடித்த இவர், கலைஞர் நடித்த 'மணிமகுடம்', கலைஞரின் 'பராசக்தி' நாடகம் ஆகியவற்றிலும் நடித்திருக்கிறார்.
# சந்திரபோஸ் (இசையமைப்பாளர்)

## இவர் இசையமைத்த சில திரைப்படங்கள்

- மாங்குடி மைனர் (1978)
- மச்சானை பாத்தீங்களா (1978)
- மாதவி வந்தாள் (1980)
- சரணம் ஐயப்பா (1980)
- முயலுக்கு மூணு கால் (1980)
- தரையில் வாழும் மீன்கள் (1981)
- ஆடுகள் நனைகின்றன (1981)
- பார்வையின் மறுபக்கம் (1982)
- விடுதலை (1986)
- மனிதன் (1987)
- சங்கர் குரு (1987)
- அண்ணாநகர் முதல் தெரு (1988)
- கலியுகம் (1988)
- வசந்தி (1988)
- ராஜா சின்ன ரோஜா (1989)
- புதிய பாடல் (1989)
- முதலாளி அம்மா (1990)
- சிகாமணி ரமாமணி (1998)
- பட்டிகாட்டு தம்பி
- தாய் மேல் ஆணை
- பாட்டி சொல்லைத் தட்டாதே
- இதய தீபம்
- மாநகர காவல்
- ஒரு தொட்டில் சபதம்
- மதுரகீதம் (1977). மறைந்த சந்திரபோசுக்கு இராஜகுமாரி, கீதா என்ற இரு மனைவிகளும், சந்தோஷ், வினோத் சந்தர் என்ற இரு மகன்களும், கௌரி என்ற மகளும் உள்ளனர்.
# சந்திரபோசு

**சந்திரபோஸ்** அல்லது **சந்திரபோசு** என்ற பெயர் பின்வருவனவற்றுள் ஒன்றாக இருக்கலாம்:  
- சந்திரபோஸ் (இசையமைப்பாளர்) - தமிழ்த் திரைப்பட இசையமைப்பாளர், நடிகர்
- சந்திரபோஸ் சுதாகரன் - இலங்கைத் தமிழ் ஊடகவியலாளர்
- கே. சந்திரபோஸ் - தமிழ்த் திரைப்பட இயக்குநர்
- சுபாஸ் சந்திர போஸ் - இந்திய விடுதலைப் போராட்ட வீரர்
- சரத் சந்திர போஸ் - இந்திய விடுதலைப் போராட்ட வீரரும், வழக்கறிஞரும்
- ஜகதீசு சந்திர போஸ் - வங்காள அறிவியலாளர்
# இள நாகனார்

**இளநாகனார்** சங்ககாலப் புலவர்களில் ஒருவர்.  
இவர் பாடியனவாகச் சங்கநூல் தொகுப்பு நற்றிணையில் மூன்று பாடல்கள் உள்ளன.  
அவை 151 (குறிஞ்சி), 205 (பாலை), 231 (தெய்தல்) என்னும் எண்ணிட்ட பாடல்களாக உள்ளன.  
இவர் உள்ளுறை உவமம், இறைச்சிப் பொருள்களைக் கொண்டு அகப்பொருள் கருத்தை விளக்குவதில் வல்லவர் என்பது இவரது பாடல்களால் விளங்கும்.
# இள நாகனார்

## செம்முக மந்தி

- ஒரு பக்கம் போர் நிகழ்ச்சி - புலியைக் குத்திய யானை தன் கொம்பிலுள்ள கறையை அருவியில் கழுவிக்கொண்டிருக்கும்.
- மற்றொரு பக்கம் காதல் நிகழ்ச்சி - ஒரு பக்கம் குரங்குக் கூட்டம் கொழுந்துத் தளிர்களைப் பறித்துத் தின்றுகோண்டிருந்தது. ஒரு ஆண் குரங்கு செம்முக மந்தியை மிளகுக் கோடி மறைவில் திருட்டுத்தனமாக முன்பொருகால் புணர்ந்தது. இதை நினைத்த மந்தி பின்னர் தன் காதலனை வரும்படி குறிசெய்துவிட்டு அருவியை நோக்கியவாறு குனிந்துகொண்டது. ஆண் குரங்கோ வேங்கைப் பூவுக்கு நடுவில் தன்னை மறைத்துக்கொண்டு மந்தியின் பறட்டை மயிரைப் கோதிக்கொண்டிருந்தது.
இந்தக் காட்சிகளைச் சொல்லி, இரவில் தலைவன் தனியே வரவேண்டாம் என்கிறாள் தோழி.
# இள நாகனார்

## ஆளி நன்மான்

- பூம்பொறி உழுவை (வரிப்புலி) யானையைத் தொலைக்கும். செத்துக்கிடக்கும் யானையை 'ஆளி' என்னும் யாளிச்சிங்கம் அருவிப் பாறைப் பக்கம் இழுத்துச் செல்லும்.
இப்படிப்பட்ட கானத்தில் மாந்தளிர் போன்ற மேனி கொண்ட உன்னவளை, நெஞ்சே! ஈந்து முள் குத்தும் பாதையில் உன்னுடன் கூட்டிச்செல்ல நினைக்கிறாயே, சரியா - எனத் தலைவன் தன் நெஞ்சுக்குச் சொல்கிறான்.
# இள நாகனார்

## சிறுவெண்காக்கை

- வெண்ணிறக் கடற்காக்கை கூட்டம் கூட்டமாகப் பறந்து கடலில் முழுகி மேயும்.
- வடமீனை 'எழுமீன்' எனல் தமிழ்வழக்கு. இதனைத் தமிழ்மகளிர் தொழுவர்.
- இரவில் தோன்றும் எழுமீன் போலப் பகலில் கடற்காக்கைகள் பறக்கும்.
- ஊர்க் குரீஇ (ஊர்க்குருவி) குஞ்சு பொறித்த பின் கிடக்கும் முட்டை போலப் புன்னை பூக்கும்.
புன்னை பூக்கும் கானல் தலைவன் நம்மையே சுற்றிச் சுற்றி வருகிறான்.
# சந்திரபோஸ் சுதாகரன்

**சந்திரபோஸ் சுதாகரன்** (இறப்பு: ஏப்ரல் 16, 2007) ஈழத்துத் தமிழ் ஊடகவியலாளரும் *நிலம்* என்ற தமிழ் இதழின் ஆசிரியரும் ஆவார். பல இலங்கைத் தமிழ் ஊடகங்களில் எழுதி வந்தவர். வீரகேசரி பத்திரிகையில் முன்னர் பணியாற்றியவர். இவர் வவுனியாவில் திருநாவற்குளம் என்ற இடத்தில் வைத்து 2007, ஏப்ரல் 16 இல் இனந்தெரியாதோரால் சுட்டுக் கொல்லப்பட்டார்.